Fil-jum li l-Knisja Kattolika tfakkar l-erwieħ, l-Arċisqof ta' Malta Charles Scicluna talab maħfra għal dawk li ndifnu f'dik deskritta bħala "l-miżbla", fiċ-Ċimiterju tal-Addolorata. F'omelija li għamel fil-Knisja Neogotika taċ-ċimiterju, Monsinjur Scicluna spjega li l-ħajt li kien hemm bejn dawk midfuna b'mod sagru u dawk le, waqa'. "Hawn midfunin nies li meta ndifnu, bejn dawk li mietu f'paċi mal-Knisja u huma kien hemm ħajt. Illum dak il-ħajt waqa'. U jiena nixtieq nitlob maħfra tal-ħitan li bnejna biex nifirdu l-mejtin tagħna," qal l-Arċisqof. Wara li kkonċelebra l-quddiesa li fakkret il-mejtin kollha, l-Arċisqof bierek l-oqbra. L-Arċisqof ta' Malta poġġa fjuri u bierek il-qabar tal-Eks Deputat Prim Ministru Laburista u anki Deputat Mexxej tal-Partit Ġużè Ellul Mercer. Mercer li miet fl-eqqel tal-kwistjoni politika-reliġjuża tas-sittinijiet kien interdettjat bid-dnub il-mejjet u kien ndifen fil-parti mhux ikkonsagrata taċ-ċimiterju tal-Addolorata, magħrufa bħala "l-miżbla". Monsinjur Scicluna poġġa l-fjuri wkoll fuq il-qabar tal-immigranti li mietu fi traġedja fil-baħar li seħħet erba' snin ilu u anki fuq il-qabar tat-trabi mhux mgħammda.